Source: http://merit.slv.cz/KSKE/11Co/390/2012
Timestamp: 2018-10-15 19:07:12+00:00
Document Index: 3199715

Matched Legal Cases: ['súd ', 'súd ', 'Súd ', '§ 142', '§ 151', '§ 149', 'súd ', '§ 143', 'súd ', '§ 29', 'súd ', '§ 214', '§ 212', '§ 221', 'súd ', 'súd ', 'čl. 46', 'čl. 48', 'čl. 36', 'čl. 38', 'súd ', 'súd ', '§ 151', 'súd ', '§ 151', '§ 224']

KSKE/11Co/390/2012
Súd: Krajský súd Košice Spisová značka: 11Co/390/2012 Identifikačné číslo súdneho spisu: 7209209985 Dátum vydania rozhodnutia: 20. 05. 2013 Meno a priezvisko sudcu, VSÚ: JUDr. Jarmila Čabaiová ECLI: ECLI:SK:KSKE:2013:7209209985.1
Uznesenie Krajský súd v Košiciach vo veci žalobcov: 1/ Tatiany Ivkovičovej, nar. XX.X.XXXX, Z. M. XXX a 2/ Z. R., I.. X.XX.XXXX, Z. M. XX5, zastúpených JUDr. Janou Šándorovou, advokátkou, Košice, Mlynárska 19, proti žalovaným: 1/ B. F. M..L..T.., M. M. N., M. V.A. XX, 2/ W.. V. K., L. K., I.. XX.X.XXXX, Z. N., M. X, zastúpenej JUDr. Jozefom Tomkom, advokátom, Prešov, Floriánska 2, o určenie neplatnosti zmluvy o prevode nehnuteľnosti a určenie vlastníckeho práva, o odvolaní žalovanej v 2. rade proti uzneseniu 45C 94/2009-294 z 18.7.2012 Okresného súdu Košice II
Zrušuje uznesenie.
Súd prvého stupňa uznesením uložil žalovaným v 1. a 2.rade povinnosť nahradiť žalobcom v 1. a 2. rade spoločne a nerozdielne trovy konania vo výške 411,84 € na účet právneho zástupcu žalobcov, v lehote do 15 dní od právoplatnosti uznesenia. Rozhodol tak po zistení, že rozsudkom č.k. 45C 94/2009-269 z 24.4.2012, ktorý nadobudol právoplatnosť 9.6.2012, bolo rozhodnuté vo veci samej a vyslovené, že o trovách konania bude rozhodnuté samostatným uznesením po právoplatnosti rozsudku. O trovách konania preto rozhodol týmto uznesením podľa § 142 ods. 1 O.s.p. a § 151 ods. 1 veta prvá O.s.p. tak, že priznal žalobcom, ktorý mali vo veci úspech, náhradu trov konania spočívajúcich v trovách právneho zastúpenia za 5 úkonov právnej služby v celkovej výške 411,84 € určenej podľa vyhl. č. 655/2004 Z.z. o odmenách a náhradách hotových výdavkov advokátov za poskytovanie právnych služieb v znení neskorších predpisov, a zaviazal žalovaných v 1. a 2. rade prisúdenú náhradu trov konania zaplatiť na účet právneho zástupcu žalobcov v súlade s § 149 ods. 1 O.s.p.
Uznesenie napadla včas podaným odvolaním žalovaná v 2. rade, navrhla ho zmeniť a náhradu trov konania žalobcom nepriznať. Vytýkala súdu prvého stupňa, že v uznesení nijako nezdôvodnil, prečo priznal žalobcom náhradu trov konania a poukázala na to, že v konaní svojim správaním nedala príčinu na podanie návrhu na začatie konania, preto podľa jej názoru súd mal postupovať podľa § 143 O.s.p. a aplikujúc toto ustanovenie, náhradu trov konania žalobcom nepriznať. Zároveň poukázala na okolnosti prípadu a na skutočnosť, že žiadnym spôsobom ako žalovaná v 2. rade nemohla nijak ovplyvniť priebeh konania, keďže súd pri rozhodovaní vychádzal z dôkazov vykonaných v trestnom konaní a ustanovil jej v konaní opatrovníka, aj keď zákonné podmienky podľa § 29 O.s.p. pre taký postup neboli v konaní splnené.
Odvolací súd prejednal odvolanie bez nariadenia pojednávania (§ 214 ods. 2 O.s.p.) v rozsahu vyplývajúcom z § 212 ods. 1, ods. 2 písm. c/ O.s.p., a to aj vo vzťahu k žalovanému v 1. rade, ktorý odvolanie nepodal, lebo na strane žalovaných ide o také spoločné povinnosti, kde úkony jedného z nich platia aj pre druhého žalovaného, a napadnuté uznesenie podľa § 221 ods. 1 písm. i/, ods. 2 O.s.p. zrušil. Odvolací súd zistil, že po rozhodnutí súdu prvého stupňa napadnutým uznesením a predložení veci na rozhodnutie o podanom odvolaní, nálezom Ústavného súdu SR sp. zn. II. ÚS 556/2012-39 z 21.2.2013 bolo vyslovené, že Okresný súd Košice II v konaní sp. zn. 45C 94/2009 porušil základné právo sťažovateľky MUDr. V. K. na súdnu ochranu, na prerokovanie veci v jej prítomnosti, ako aj na to, aby sa mohla vyjadriť ku všetkým vykonávaným dôkazom, podľa čl. 46 ods. 1 a čl. 48 ods. 2 Ústavy Slovenskej republiky a čl. 36 ods. 1 a čl. 38 ods. 2 Listiny základných práv a slobôd. Ústavný súd SR cit. nálezom súčasne zrušil rozsudok Okresného súdu Košice II č.k. 45C 94/2009-269 z 29.4.2012 a vec vrátil okresnému súdu na ďalšie konanie.
Napadnutým uznesením súd prvého stupňa v súlade s § 151 ods. 3 O.s.p. rozhodol o trovách konania po nadobudnutí právoplatnosti rozsudku 45C 94/2009-269 z 24.4.2012, ktorým bolo rozhodnuté vo veci samej. Vzhľadom na to, že cit. rozsudok bol nálezom Ústavného súdu SR sp. zn. II ÚS 556/2012-39 z 21.2.2013 zrušený a vec bola vrátená súdu prvého stupňa na ďalšie konanie a opätovné rozhodnutie (o veci samej), z tohto dôvodu muselo byť zrušené i napadnuté uznesenie, ktorým bolo rozhodnuté o trovách tohto konania (ako súvisiacom výroku), keďže konanie v tomto štádiu nie je právoplatne skončené. Po zrušení rozsudku Ústavným súdom SR súd prvého stupňa v ďalšom konaní vec opätovne prejedná a v novom rozhodnutí o veci samej, príp. až po právoplatnom skončení konania, opätovne rozhodne o trovách celého konania, ako aj o trovách tohto odvolacieho konania (§ 151, § 224 ods. 3 O.s.p.).